TITLEร้อนแรงไม่หยุด! บวกต่อ6% รับเป้ารายได้ปีนี้โต100% ปักธงขึ้นเป็นเบอร์ 1 อสังหาฯภูเก็ต
TITLE ร้อนแรงไม่หยุด บวกต่อ 6% รับเป้ารายได้ปีนี้โต 100% ผบห.ปักธงขึ้นเป็นเบอร์หนึ่งอสังหาฯ ทางเลือกภูเก็ตใน 5 ปี ล่าสุด ณ เวลา 10.24 น. อยู่ที่ 4.90บาท บวก 0.28 บาท หรือ 6.06% สูงสุดที่ 5 บาท ต่ำสุดที่ 4.68 บาท ด้วยมูลค่าซื้อขาย 44.23 ล้านบาท
12 มี.ค. 2561

ผู้สื่อข่าวรายงานว่า ราคาหุ้นบริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE ล่าสุด ณ เวลา 10.24 น. อยู่ที่ 4.90บาท บวก 0.28 บาท หรือ 6.06% สูงสุดที่ 5 บาท ต่ำสุดที่ 4.68 บาท ด้วยมูลค่าซื้อขาย 44.23 ล้านบาท โดยราคาหุ้นปรับตัวขึ้นอย่างต่อเนื่องนับตั้งแต่วันที่ 9 มี.ค.2561 ซึ่งราคาหุ้นอยู่ที่ระดับ 4.62 บาท

ด้าน นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า บริษัทฯตั้งเป้าหมายธุรกิจภายใน 5 ปี (2561-2565) พร้อมก้าวเป็นเบอร์หนึ่ง “อสังหาฯทางเลือก” ของจังหวัดภูเก็ต สำหรับนักท่องเที่ยวทั่วโลก โดยวางเป้ารายได้ในปี 2561 – 2562 เติบโตเฉลี่ยปีละไม่ต่ำกว่า 100% เมื่อเทียบจากปี 2560 โดยรายได้รวมจะเพิ่มขึ้นมาอยู่ที่ระดับ 600 ล้านบาท และ 900 ล้านบาทตามลำดับ พร้อมกันนี้ บริษัทฯตั้งเป้ารักษาอัตรากำไรขั้นต้น (Gross Profit Margin) ไม่ต่ำกว่า 40% และรักษาอัตรากำไรสุทธิ (Net Profit Margin) ไม่ต่ำกว่า 20%
โดยปัจจุบันบริษัทฯมียอดขายรอการโอน (Backlog) อยู่ที่ 1,200 ล้านบาท ซึ่งคาดว่าจะทยอยรับรู้รายได้ตั้งแต่ปีนี้เป็นต้นไป นอกจากนี้ บริษัทฯยังมียอดรอการขายอีก 600 ล้านบาท สำหรับแผนธุรกิจปีนี้บริษัทฯวางแผนเปิดโครงการใหม่ จำนวน 2 โครงการ มูลค่า 2,500-3,000 ล้านบาท พร้อมงบซื้อที่ดินไว้ที่ 300-400 ล้านบาท เพื่อรองรับโครงการใหม่ในอนาคตและเพื่อสร้างการเติบโตของบริษัทฯอย่างแข็งแกร่งและยั่งยืน
สำหรับผลประกอบการในปี 2560 บริษัทฯมีรายได้รวมอยู่ที่ 293 ล้านบาท และกำไรสุทธิอยู่ที่ 41.3 ล้านบาท ซึ่งแม้ว่าผลประกอบการในปีก่อนจะต่ำกว่าปี 2559 แต่ก็ยังอยู่ในกรอบที่ได้วางไว้ เนื่องจากยังคงเป็นรายได้จากหาดเดียวคือหาดราไวย์ ซึ่งหากนักลงทุนจะมอง TITLE ควรมองที่ปี 2561 เป็นต้นไป เพราะเราได้มีการขยายลุยเปิดโครงการในทำเลที่เพิ่มขึ้น เพื่อสร้างการเติบโตที่แข็งแกร่งและยั่งยืนมากยิ่งขึ้น โดยในปีนี้เราได้ตั้งงบประมาณการซื้อที่ดินไว้ที่ 300-400 ล้านบาท ในอีก 1-2 ทำเลใหม่ เพื่อพัฒนาโครงการรองรับรายได้ในปี 2563 ถึงปี 2565 โดยตั้งเป้ารายได้รวมในช่วง 3 ปีดังกล่าวไว้ที่ 6,000 ล้านบาท และรักษาอัตรากำไรสุทธิ (Net Profit Margin) ไม่ต่ำกว่า 25%” นายศศิพงษ์ กล่าวในที่สุด
นอกจากนี้ประชุมคณะกรรมการบริษัทฯมีมติอนุมัติการจ่ายเงินปันผลงวดผลการดำเนินงานประจำปี 2560 เป็นหุ้นปันผล ในอัตราส่วน 10 หุ้นเดิม : 1 หุ้นปันผล และเงินสดในอัตรา 0.0055555556 บาท/หุ้น
โดยกำหนดรายชื่อผู้มีสิทธิได้รับปันผล (Record date) ในวันที่ 3 พ.ค.,วันที่ไม่ได้รับสิทธิปันผล(XD) ในวันที่ 2 พ.ค. และกำหนดจ่ายปันผล ในวันที่ 18 พ.ค.นี้ โดยเตรียมนำเสนอที่ประชุมผู้ถือหุ้นเพื่อพิจารณาอนุมติต่อไป ในวันที่ 24 เม.ย. 2561 ซึ่งการจ่ายเป็นหุ้นปันผลนั้นจะส่งผลดีต่อผู้ถือหุ้น เนื่องจากจะได้รับผลตอบแทนที่สูงจากผลประกอบการในอนาคตตามยุทธศาสตร์ 5 ปี (2561-2565) ที่บริษัทฯวางไว้